RAPPORT TAL-KUMMISSJONI LILL-PARLAMENT EWROPEW U LILL-KUNSILL PROGRESS LEJN L-ILĦUQ TAL-MIRI TA’ KJOTO U TAL-MIRI TAL-UE GĦALL-2020 (meħtieġ skont l-Artikolu 21 tar-Regolament (UE) Nru 525/2013 tal-Parlament Ewropew u tal-Kunsill tal-21 ta’ Mejju 2013 dwar mekkaniżmu għall-monitoraġġ u r-rapportar ta’ emissjonijiet ta’ gassijiet serra u għar-rapportar ta’ informazzjoni oħra relatata mat-tibdil fil-klima fil-livelli nazzjonali u tal-Unjoni u li jħassar id-Deċiżjoni Nru 280/2004/KE) /* COM/2014/0689 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL PROGRESS LEJN L-ILĦUQ TAL-MIRI TA’ KJOTO U TAL-MIRI TAL-UE GĦALL-2020 (meħtieġ skont l-Artikolu 21 tar-Regolament (UE) Nru 525/2013 tal-Parlament Ewropew u tal-Kunsill tal-21 ta’ Mejju 2013 dwar mekkaniżmu għall-monitoraġġ u r-rapportar ta’ emissjonijiet ta’ gassijiet serra u għar-rapportar ta’ informazzjoni oħra relatata mat-tibdil fil-klima fil-livelli nazzjonali u tal-Unjoni u li jħassar id-Deċiżjoni Nru 280/2004/KE) Werrej 1............ Sommarju. 4 2............ Progress lejn l-ilħuq tal-mira ta’ Kjoto għall-2013 sal-2020 u tal-mira stabbilita fl-istrateġija Ewropa 2020 6 2.1......... It-tieni perjodu ta’ impenn tal-Protokoll ta’ Kjoto. 6 2.2......... Il-mira tal-Unjoni għat-tnaqqis tal-emissjonijiet tal-gassijiet serra sal-2020. 6 2.2.1...... Il-progress tal-Unjoni 6 2.2.2...... Il-progress tal-Istati Membri 7 3............ Qbiż tal-miri ta’ Kjoto matul l-ewwel perjodu ta’ impenn (mill-2008 sal-2012) 9 3.1......... L-UE-28. 9 3.2......... L-UE-15. 10 3.3......... Prestazzjoni fil-livell tal-Istati Membri 11 4............ Xejriet tal-emissjonijiet tal-gassijiet serra fl-UE.. 12 4.1......... Emissjonijiet tal-gassijiet serra fl-2012 meta mqabbla ma’ dawk fl-2011. 12 4.2......... Konverġenza fl-intensità tal-emissjonijiet tal-gassijiet serra u tal-emissjonijiet per capita. 13 4.3......... Evalwazzjoni ex-post tal-fatturi li jwasslu għat-tnaqqis tal-emissjonijiet tas-CO2 15 4.4......... L-impatt tal-avjazzjoni fuq il-klima globali 16 5............ L-istat ta’ implimentazzjoni tal-politika tal-Unjoni dwar it-tibdil fil-klima. 17 5.1......... Tnaqqis tal-emissjonijiet 17 5.1.1...... Tħejjija tal-qafas dwar il-Klima u l-Enerġija għall-2030. 17 5.1.2...... L-EU ETS. 17 5.1.3...... Politiki u miżuri oħrajn. 18 5.2......... Adattament għat-tibdil fil-klima. 19 5.3......... Finanzjament tal-azzjonijiet favur il-klima. 19 5.3.1...... Dħul mill-irkantijiet 19 5.3.2...... L-integrazzjoni tal-politiki dwar il-klima fil-baġit tal-UE.. 22 6............ Is-sitwazzjoni fil-pajjiżi kandidati u fil-pajjiżi li huma kandidati potenzjali tal-Unjoni 23 6.1......... Il-pajjiżi kandidati tal-UE (l-Albanija, l-Islanda, it-Turkija, dik li kienet ir-Repubblika Jugoslava tal-Maċedonja, il-Montenegro u s-Serbja) 23 6.2......... Il-pajjiżi li huma kandidati potenzjali tal-UE (il-Bosnja-Ħerzegovina u l-Kosovo*) 24 1. Sommarju Fit-triq biex jinqabżu l-miri ta’ Kjoto Fl-2012, l-emissjonijiet laħqu l-aktar livelli baxxi tagħhom mill-1990 ’l hawn. L-emissjonijiet totali tal-gassijiet serra tal-UE (GHG)[1] (mingħajr dawk mill-avjazzjoni internazzjonali u mill-użu tal-art, mit-tibdil fl-użu tal-art u mill-forestrija (LULUCF)) kienu 19.2 % taħt il-livelli tal-1990 u 21.6 % taħt il-livell tas-snin bażi ta’ Kjoto. Skont l-istimi preliminari, l-emissjonijiet totali komplew jonqsu b’1.8 % fl-2013. Matul l-ewwel perjodu ta’ impenn (mill-2008 sal-2012), l-Istati Membri tal-UE-28 qabżu l-miri tagħhom b’total li huwa l-ekwivalenti ta’ 4.2 Gt ta’ CO2. Bħala medja, skont it-tbassir tal-Istati Membri, matul it-tieni perjodu ta’ impenn (mill-2013 sal-2020), l-emissjonijiet totali (minbarra dawk mil-LULUCF u mill-avjazzjoni internazzjonali) huma mistennija jkunu 23 % inqas mil-livelli tas-sena bażi. Għaldaqstant, l-UE qiegħda fit-triq it-tajba biex tilħaq il-mira tagħha ta’ Kjoto għat-tieni perjodu ta’ impenn b’qabża potenzjali tal-mira b’ammont li huwa l-ekwivalenti ta’ 1.4 Gt ta’ CO2. Il-qbiż kumulattiv totali potenzjali tal-mira huwa stmat li se jkun ta’ ammont li huwa l-ekwivalenti ta’ madwar 5.6 Gt ta’ CO2 għall-perjodu mill-2008 sal-2020. Dan l-ammont huwa aktar mill-emissjonijiet totali tal-UE fl-2012. Figura 1: Il-qbiż totali tal-mira matul l-ewwel perjodu ta’ impenn tal-Protokoll ta’ Kjoto (mill-2008 sal-2012) u l-qbiż imbassar tal-mira matul it-tieni perjodu ta’ impenn (mill-2013 sal-2020) (fl-UE-28) Sors: Il-Kummissjoni Ewropea u l-EEA. Fit-triq biex tintlaħaq il-mira għall-gassijiet serra stabbilita fl-istrateġija Ewropa 2020 L-emissjonijiet totali tal-UE fl-ambitu tal-Pakkett dwar il-Klima u l-Enerġija (minbarra dawk mil-LULUCF u inklużi dawk mill-avjazzjoni internazzjonali) kienu diġà 18 % taħt il-livell tal-1990 fl-2012 u dawn ġew stmati li kienu madwar 19 % taħt il-livell tal-1990 fl-2013. Skont it-tbassir tal-Istati Membri, abbażi tal-miżuri eżistenti, l-emissjonijiet se jkunu 21 % inqas fl-2020 milli kienu fl-1990[2]. Għalhekk, l-UE qiegħda fit-triq it-tajba biex tilħaq il-mira tagħha ta’ tnaqqis tal-emissjonijiet tal-gassijiet serra fil-livell domestiku. Madankollu, 13-il Stat Membru għad iridu jimplimentaw politiki u miżuri addizzjonali biex jilħqu l-mira nazzjonali tagħhom għat-tnaqqis tal-emissjonijiet sal-2020 fis-setturi li mhumiex koperti mill-iskema tal-UE għan-negozjar tal-emissjonijiet (l-EU ETS). Barra minn hekk, skont l-ewwel stimi, id-dejta tal-emissjonijiet tal-2013[3] għall-Ġermanja, il-Lussemburgu[4] u l-Polonja hija ogħla mill-miri rispettivi tagħhom għall-2013 stabbiliti fid-Deċiżjoni dwar il-Kondiviżjoni tal-Isforzi (ESD). Diżakkoppjament li rnexxa tal-attività ekonomika minn mal-emissjonijiet tal-gassijiet serra Bejn l-1990 u l-2012, il-PDG ikkombinat tal-UE żdied b’45 %, filwaqt li l-emissjonijiet totali tal-gassijiet serra (minbarra dawk mil-LULUCF u mill-avjazzjoni internazzjonali) naqsu b’19 %. Minħabba f’hekk, bejn l-1990 u l-2012, l-intensità tal-emissjonijiet tal-gassijiet serra tal-UE naqset kważi bin-nofs. Id-diżakkoppjament seħħ fl-Istati Membri kollha. Figura 2: Evoluzzjoni tal-PDG (f’termini reali), l-emissjonijiet tal-gassijiet serra u l-intensità tal-emissjonijiet (jiġifieri l-proporzjon tal-emissjonijiet tal-gassijiet serra meta mqabblin mal-PDG): Indiċi (1990 = 100) Sors: L-EEA, id-Direttorat Ġenerali għall-Affarijiet Ekonomiċi u Finanzjarji (il-bażi tad-dejta tal-Ameco) u l-Eurostat. Il-politiki strutturali implimentati fil-qasam tal-klima u tal-enerġija kkontribwew b’mod sinifikanti għat-tnaqqis tal-emissjonijiet tal-UE osservat mill-2005 ’l hawn[5]. Il-kriżi ekonomika wasslet għal inqas minn nofs it-tnaqqis osservat matul il-perjodu mill-2008 sal-2012. 2. Progress lejn l-ilħuq tal-mira ta’ Kjoto għall-2013 sal-2020 u tal-mira stabbilita fl-istrateġija Ewropa 2020 2.1. It-tieni perjodu ta’ impenn tal-Protokoll ta’ Kjoto Għat-tieni perjodu ta’ impenn, l-UE, it-28 Stat Membru tagħha u l-Islanda ntrabtu li flimkien inaqqsu l-emissjonijiet annwali medji b’20 % matul il-perjodu mill-2013 sal-2020, meta mqabbla mas-sena bażi. Skont it-tbassir bil-miżuri eżistenti (WEM) imressaq mill-Istati Membri (minbarra l-LULUCF u l-mekkaniżmi ta’ Kjoto), l-emissjonijiet totali minbarra dawk mil-LULUCF u mill-avjazzjoni internazzjonali mistennija jkunu 22 % inqas fl-2020 meta mqabbla mal-livelli tal-1990 u 25 % inqas meta mqabbla mal-livelli tas-sena bażi. Fir-rigward tal-LULUCF, it-tbassir preliminari juri li l-UE kollha kemm hi tista’ tibbenefika minn bir nett żgħir. Madankollu, dan se jvarja minn Stat Membru għall-ieħor. Barra minn hekk, hekk kif il-proċess ta’ reviżjoni teknika jkompli jimxi ’l quddiem fir-rigward tal-Livelli ta’ Referenza tal-Ġestjoni tal-Foresti, xorta għad jistgħu jsiru ċertu bidliet. 2.2. Il-mira tal-Unjoni għat-tnaqqis tal-emissjonijiet tal-gassijiet serra sal-2020 2.2.1. Il-progress tal-Unjoni Il-pakkett dwar il-Klima u l-Enerġija, li ġie adottat fl-2009, jistabbilixxi mira ta’ tnaqqis tal-emissjonijiet tal-gassijiet serra ta’ 20 % għall-Unjoni sal-2020 meta mqabbel mal-livelli tal-1990[6], jiġifieri tnaqqis ta’ 14 % meta mqabbel mal-livelli tal-2005. Dan l-isforz inqasam bejn is-setturi li huma koperti mill-iskema tal-UE għan-negozjar tal-emissjonijiet (l-“ETS”) u s-setturi li mhumiex koperti minnha skont id-Deċiżjoni dwar il-Kondiviżjoni tal-Isforzi (ESD). Filwaqt li l-ETS tipprovdi limitu għall-UE kollha, l-ESD tistabbilixxi allokazzjonijiet annwali tal-emissjonijiet fis-setturi li mhumiex koperti mill-ETS għal kull Stat Membru. Skont it-tbassir aġġornat tal-Istati Membri[7] bil-miżuri eżistenti (inkluża l-avjazzjoni internazzjonali), l-emissjonijiet mistennija jkunu 21 % inqas fl-2020 milli kienu fl-1990 (inklużi dawk mis-setturi koperti mill-ETS u mis-setturi li mhumiex koperti mill-ETS). Bħalissa, l-UE kollha kemm hi qiegħda fit-triq it-tajba biex tilħaq il-mira tagħha għall-2020. 2.2.2. Il-progress tal-Istati Membri Madankollu, 13-il Stat Membru ser ikollhom bżonn jagħmlu sforzi addizzjonali biex jilħqu l-miri tagħhom għall-2020 fuq livell domestiku għas-setturi li mhumiex koperti mill-ETS, filwaqt li 15-il Stat Membru diġà huma mistennija jilħqu dawn l-impenji bil-politiki u l-miżuri eżistenti (ara l-Figura 3). Barra minn hekk, skont id-dejta approssimata tal-emissjonijiet tal-2013[8], fil-Ġermanja, fil-Lussemburgu u fil-Polonja l-emissjonijiet mis-setturi li mhumiex koperti mill-ETS kienu ogħla mill-miri rispettivi tagħhom għall-2013 stabbiliti fl-ESD[9], u dawn qabżu l-emissjonijiet tagħhom tas-sena bażi tal-ESD[10] b’0.7, 1.1 u 2.4 punti perċentwali rispettivament. Din l-analiżi għadha ma tqisx l-użu tal-flessibbiltajiet previsti fl-ESD, bħall-użu tal-krediti ta’ proġetti internazzjonali jew it-trasferimenti tal-kwoti tal-emissjonijiet li ma jkunux intużaw bejn Stat Membru u ieħor. Figura 3: Id-diskrepanza bejn l-emissjonijiet u l-miri mbassra għall-2020 fis-setturi li mhumiex koperti mill-ETS (f’perċentwali tal-emissjonijiet tas-sena bażi tal-2005) u d-diskrepanza bejn l-emissjonijiet tal-2013 u l-mira tal-2013 għas-setturi li mhumiex koperti mill-ETS. Il-valuri negattivi u pożittivi jindikaw il-qbiż tal-miri u n-nuqqas ta’ lħuq tal-miri rispettivament Nota: Il-perċentwali rrappreżentati jikkorrispondu għall-punti perċentwali tal-emissjonijiet tas-sena bażi tal-ESD. Dawn l-emissjonijiet tas-sena bażi huma ddefiniti għal kull Stat Membru sabiex ikunu konsistenti kemm mal-miri relattivi kif ukoll ma’ dawk assoluti tal-ESD għall-2020. Sors: L-EEA u l-Kummissjoni Ewropea abbażi tat-tbassir tal-Istati Membri. Bħala parti mis-Semestru Ewropew tal-2014, il-Kummissjoni wettqet analiżi speċifika bbażata fuq l-aħħar tbassir bil-miżuri eżistenti pprovdut mill-Istati Membri: · L-emissjonijiet tal-gassijiet serra fil-Lussemburgu huma mistennija jaqbżu l-mira nazzjonali bi 23 punt perċentwali. Jista’ jinkiseb tnaqqis sinifikanti fl-emissjonijiet tal-gassijiet serra billi tiżdied it-tassazzjoni fuq il-fjuwil tat-trasport u billi jiġi żviluppat it-trasport pubbliku. Fl-istess ħin, dan iwassal għal iktar tkabbir u għal kobenefiċċji tal-politiki dwar il-klima, bħal tnaqqis fil-konġestjoni tat-traffiku, li jinvolvi spejjeż sinifikanti. · L-emissjonijiet tal-gassijiet serra fl-Irlanda huma mistennija jaqbżu l-mira bi 17-il punt perċentwali minħabba żieda kbira fl-emissjonijiet fit-trasport u l-agrikoltura. Madankollu, l-Irlanda bħalissa qed tiżviluppa firxa ta’ inizjattivi biex tnaqqas l-emissjonijiet fil-qafas tal-Liġi dwar l-Iżvilupp b’Emissjonijiet Baxxi tal-Karbonju. · L-emissjonijiet fil-Belġju mistennija ma jilħqux il-mira bi 11-il punt perċentwali. L-analiżi enfasizzat il-ħtieġa għal diviżjoni ċara tal-kompiti bejn l-awtoritajiet. Jeħtieġ li t-tnaqqis tal-emissjonijiet mit-trasport jiġi kkombinat ukoll ma’ tnaqqis tal-konġestjoni fit-toroq. · Ħames Stati Membri oħra (Spanja, l-Awstrija, il-Finlandja, il-Bulgarija u l-Italja) huma mistennija ma jilħqux il-mira tagħhom b’distakk ta’ 3 punti perċentwali jew aktar. Ġew adottati wkoll rakkomandazzjonijiet oħrajn speċifiċi għall-pajjiżi differenti b’rabta mat-tnaqqis tal-emissjonijiet tal-gassijiet serra. Il-Kunsill irrakkomanda lil diversi Stati Membri (lill-Belġju, lir-Repubblika Ċeka, lil Franza, lill-Ungerija, lill-Irlanda, lill-Italja, lil-Litwanja, lil-Latvja u lil Spanja) li jċaqalqu l-piż tat-taxxa minn fuq ix-xogħol għal fuq taxxi li ma jagħmlux daqshekk ħsara lit-tkabbir, inklużi taxxi ambjentali. Huwa rrakkomanda lill-Estonja ssaħħaħ l-inċentivi ambjentali biex tikkontribwixxi għal mobilità li tuża inqas riżorsi. Il-Kunsill irrakkomanda wkoll lill-Bulgarija, lir-Repubblika Ċeka, lill-Estonja, lill-Ungerija, lil-Litwanja, lil-Latvja, lill-Polonja u lir-Rumanija jkomplu jaħdmu biex itejbu l-effiċjenza enerġetika. Malta ngħatat rakkomandazzjoni biex tkompli tiżviluppa l-enerġija rinnovabbli. Fl-2013, il-Ġermanja wettqet riforma tas-sistema ta’ appoġġ tagħha għall-elettriku minn sorsi rinnovabbli. Il-Ġermanja ngħatat rakkomandazzjoni biex timmonitorja l-impatt ta’ din ir-riforma. Ir-Renju Unit żviluppa riforma tas-suq tal-elettriku sabiex jaġġorna l-kapaċità ta’ ġenerazzjoni tiegħu, inkluż fis-settur rinnovabbli. Ir-Renju Unit ingħata rakkomandazzjoni biex iżid il-prevedibbiltà tal-proċessi tal-ippjanar kif ukoll biex jipprovdi kjarifiki dwar l-impenji ta’ finanzjament. 3. Qbiż tal-miri ta’ Kjoto matul l-ewwel perjodu ta’ impenn (mill-2008 sal-2012) Il-valutazzjoni finali tal-konformità tal-UE u tal-Istati Membri tagħha għall-ewwel perjodu ta’ impenn tal-Protokoll ta’ Kjoto se ssegwi r-reviżjoni tal-UNFCCC tal-inventarju tal-2014, li jinkludi dejta tal-emissjonijiet sal-2012, u l-perjodu tal-verità (“true-up period”) addizzjonali. L-UE u l-Istati Membri tagħha se jkunu jistgħu jużaw il-mekkaniżmi ta’ Kjoto sal-aħħar tat-tlestija tal-valutazzjoni tal-konformità. 3.1. L-UE-28 Matul l-ewwel perjodu ta’ impenn, l-emissjonijiet totali fl-UE-28 kienu ferm inqas mill-miri rilevanti: · bħala medja, għall-perjodu mill-2008 sal-2012, l-emissjonijiet annwali (minbarra dawk mil-LULUCF) kienu 18.9 % inqas mil-livelli tas-sena bażi (qbiż tal-miri b’ammont li huwa l-ekwivalenti ta’ 3.21 Gt ta’ CO2 meta mqabbel mal-miri rilevanti); · meta wieħed iqis il-bjar tal-karbonju mil-LULUCF, it-tnaqqis fl-emissjonijiet jiżdied b’1.3 % addizzjonali (jiġifieri b’ammont li huwa l-ekwivalenti ta’ 0.38 Gt ta’ CO2); · għadd ta’ Stati Membri jbiegħu l-krediti internazzjonali taħt il-mekkaniżmi ta’ Kjoto. Il-bejgħ mistenni kkombinat ta’ dawn il-krediti internazzjonali jirrappreżenta 1.6 % tal-emissjonijiet tas-sena bażi (jiġifieri tnaqqis ta’ ammont li huwa l-ekwivalenti ta’ 0.47 Gt ta’ CO2); · il-kumpaniji li jinsabu fl-UE jikkumpensaw parti mill-emissjonijiet tagħhom bi krediti internazzjonali taħt il-mekkaniżmi ta’ Kjoto (CERs u ERUs), li jirrappreżentaw 3.6 % addizzjonali tal-emissjonijiet tas-sena bażi (jiġifieri ammont li huwa l-ekwivalenti ta’ 1.03 Gt ta’ CO2). Meta wieħed iqis il-komponenti kollha ta’ hawn fuq, huwa stmat li l-qbiż totali tal-miri għall-UE-28 kollha kemm hi jlaħħaq ammont li huwa l-ekwivalenti ta’ 4.2 Gt ta’ CO2 matul il-perjodu, li jirrappreżenta tnaqqis medju ta’ 22.1 % meta mqabbel mal-livelli tas-sena bażi (ara l-Figura 1 fis-sommarju). 3.2. L-UE-15 Matul l-ewwel perjodu ta’ impenn, l-emissjonijiet totali fl-UE-15 kienu ferm inqas mill-mira rilevanti (tnaqqis ta’ 8 % bħala medja matul il-perjodu mill-2008 sal-2012 meta mqabbel mas-sena bażi): · bħala medja, għall-perjodu mill-2008 sal-2012, l-emissjonijiet annwali (minbarra dawk mil-LULUCF) kienu 11.8 % inqas mil-livelli tas-sena bażi (qbiż tal-miri b’ammont li huwa l-ekwivalenti ta’ 0.8 Gt ta’ CO2 matul l-ewwel perjodu ta’ impenn); · meta wieħed iqis il-bjar tal-karbonju mil-LULUCF, jintlaħaq tnaqqis addizzjonali fl-emissjonijiet ta’ 1.4 % (jiġifieri ammont li huwa l-ekwivalenti ta’ 0.3 Gt ta’ CO2); · bl-użu maħsub tal-mekkaniżmi ta’ Kjoto mill-gvernijiet, wieħed jista’ jistenna li jkun hemm tnaqqis addizzjonali ta’ 1.5 % (jiġifieri ammont li huwa l-ekwivalenti ta’ 0.3 Gt ta’ CO2). Madankollu, fid-dawl tat-tnaqqis fir-ritmu ekonomiku, l-Istati Membri jistgħu jaġġustaw l-intenzjonijiet tagħhom rigward l-użu tal-mekkaniżmi ta’ Kjoto meta mqabbel mal-aħħar informazzjoni li huma bagħtu; · bl-użu tal-krediti internazzjonali mill-operaturi tal-ETS, jintlaħaq tnaqqis addizzjonali fl-emissjonijiet ta’ 3.8 % (jiġifieri ammont li b’kollox huwa l-ekwivalenti ta’ 0.8 Gt ta’ CO2). B’hekk, l-UE-15 naqqset l-emissjonijiet tagħha bi 18.5 % matul l-ewwel perjodu ta’ impenn, li jfisser tnaqqis totali ta’ ammont li huwa l-ekwivalenti ta’ 2.2 Gt ta’ CO2. Għalhekk, it-tnaqqis tal-emissjonijiet fl-UE-15 kien aktar mid-doppju tal-mira tagħha għall-ewwel perjodu ta’ impenn (ara l-Figura 4). Figura 4: Il-qbiż totali tal-mira matul l-ewwel perjodu ta’ impenn (mill-2008 sal-2012) (fl-UE-15) Sors: L-EEA u l-Kummissjoni Ewropea. 3.3. Prestazzjoni fil-livell tal-Istati Membri L-UE-15 Il-progress lejn l-ilħuq tal-miri rispettivi ta’ Kjoto tal-Istati Membri differenti jista’ jiġi evalwat abbażi tal-valutazzjoni tal-prestazzjoni tagħhom fis-setturi li mhumiex koperti mill-ETS. Kif muri fil-Figura 5, seba’ Stati Membri (l-Awstrija, il-Belġju, id-Danimarka, Spanja, l-Italja, il-Lussemburgu u l-Pajjiżi l-Baxxi) użaw jew se jkollhom jużaw il-krediti internazzjonali skont il-mekkaniżmi ta’ Kjoto. Skont l-aħħar rapport tagħha, l-Italja se jkollha tixtri krediti internazzjonali addizzjonali qabel jintemm il-perjodu tal-verità (“true-up period”). L-UE-11 Ħdax-il Stat Membru ieħor għandhom miri individwali fil-qafas tal-ewwel perjodu ta’ impenn tal-Protokoll ta’ Kjoto[11]. Kollha kemm huma se jaqbżu l-miri tagħhom permezz tal-miżuri nazzjonali għat-tnaqqis tal-emissjonijiet biss (jiġifieri mingħajr ma jitqiesu l-LULUCF u l-użu tal-mekkaniżmi ta’ Kjoto), u xi wħud se jagħmlu dan b’marġni wiesa’. Ħafna minnhom diġà biegħu parti mill-Unitajiet ta’ Ammonti Assenjati (AAUs) mhux użati tagħhom. L-iktar li biegħu AAUs kienu r-Rumanija, ir-Repubblika Ċeka u l-Polonja, li biegħu ammonti li huma l-ekwivalenti ta’ 318, 125 u 120 Mt ta’ CO2 rispettivament lil Partijiet oħrajn. Figura 5: Id-diskrepanzi relattivi bejn l-emissjonijiet tal-gassijiet serra fis-setturi li mhumiex koperti mill-ETS għall-ewwel perjodu ta’ impenn u l-miri rispettivi ta’ Kjoto għall-2008 sal-2012 (inkluż l-LULUCF) bl-użu previst tal-mekkaniżmi ta’ Kjoto min-naħa tal-gvernijiet u mingħajru. Sors: L-EEA u l-Kummissjoni Ewropea. 4. Xejriet tal-emissjonijiet tal-gassijiet serra fl-UE 4.1. Emissjonijiet tal-gassijiet serra fl-2012 meta mqabbla ma’ dawk fl-2011 Fl-2012, l-emissjonijiet totali tal-UE komplew jonqsu b’1.3 % meta mqabbla mal-emissjonijiet fl-2011. L-emissjonijiet naqsu l-aktar fis-setturi tat-trasport u tal-industrija (tnaqqis ta’ 3.6 % għaż-żewġ setturi). Madankollu, fis-settur tal-ġenerazzjoni tal-enerġija, l-emissjonijiet żdiedu b’0.8 %, minkejja li l-ammont tal-enerġija rinnovabbli fil-produzzjoni totali tal-elettriku żdied minn 21.5 % għal 23.1 % fl-2012. Dan ġej minħabba l-fatt li żdiedet il-produzzjoni tal-elettriku mill-fjuwils solidi (il-faħam u l-linjite) minħabba l-prezz relattivament aktar baxx tal-faħam meta mqabbel ma’ dak tal-gass. Il-bidliet fl-emissjonijiet sena wara sena jvarjaw minn żieda ta’ 3.7 % f’Malta għal tnaqqis ta’ 8.8 % fil-Finlandja. L-emissjonijiet żdiedu f’erba’ Stati Membri (f’Malta, fil-Ġermanja (żieda ta’ 1.1 %), fl-Irlanda (żieda ta’ 1.4 %) u fir-Renju Unit (żieda ta’ 3.2 %)). 4.2. Konverġenza fl-intensità tal-emissjonijiet tal-gassijiet serra u tal-emissjonijiet per capita L-Istati Membri kollha esperjenzaw tnaqqis fl-intensità tal-emissjonijiet tal-gassijiet serra u r-rata medja annwali ta’ tnaqqis tvarja minn 0.9 % għal 5.1 %. Dan wassal għal konverġenza fil-prestazzjonijiet tal-Istati Membri (il-Figura 6). Figura 6: L-intensità tal-emissjonijiet tal-gassijiet serra fl-UE-28 fl-2012 meta mqabbla ma’ dik tal-1990. Il-perċentwali jirriflettu t-tnaqqis medju annwali Sors: Il-Kummissjoni Ewropea u l-EEA. Fl-Istati Membri kollha ħlief f’Ċipru, f’Malta u fil-Portugall, l-emissjonijiet per capita ilhom jonqsu u jikkonverġu mill-1990 ’l hawn. Figura 7: L-emissjonijiet tal-gassijiet serra per capita fl-UE fl-2012 meta mqabbla ma’ dawk tal-1990. Il-perċentwali jirriflettu t-tnaqqis medju annwali Sors: Il-Kummissjoni Ewropea u l-EEA. 4.3. Evalwazzjoni ex-post tal-fatturi li jwasslu għat-tnaqqis tal-emissjonijiet tas-CO2 L-Aġenzija Ewropea għall-Ambjent wettqet analiżi tal-fatturi ewlenin li wasslu għal tnaqqis fl-emissjonijiet matul il-perjodu mill-2005 sal-2012[12]. Din l-analiżi tikkwantifika l-impatt tal-fatturi tad-dekompożizzjoni li jaffettwaw l-emissjonijiet tas-CO2, jiġifieri (i) il-popolazzjoni; (ii) il-PDG per capita; (iii) l-intensità tal-enerġija primarja[13]; u (iv) l-intensità tal-karbonju tal-enerġija primarja użata[14]. Il-valutazzjoni, li hija bbażata fuq analiżi tad-dekompożizzjoni, tkopri l-emissjonijiet tas-CO2 mill-kombustjoni tal-fjuwils fossili, li jirrappreżentaw madwar 80 % tal-emissjonijiet totali tal-gassijiet serra. Kif muri fil-qosor fil-Figura 8, l-emissjonijiet tas-CO2 mill-fjuwils fossili naqsu bi 3.3 % u b’9.2 % rispettivament matul il-perjodu mill-2005 sal-2008 u matul il-perjodu mill-2008 sal-2012. Dan jista’ jiġi attribwit għat-tliet fatturi ewlenin li ġejjin: (1) l-“intensità tal-enerġija primarja” tal-ekonomija tal-UE naqset b’mod sinifikanti, inkluż permezz ta’ titjib fl-effiċjenza enerġetika, u b’hekk dan ikkontribwixxa għal tnaqqis kbir fl-emissjonijiet fiż-żewġ perjodi kkonċernati; (2) l-intensità tal-karbonju tal-enerġija primarja użata naqset minħabba l-iżvilupp tal-enerġija rinnovabbli (il-produzzjoni nukleari ilha tonqos sa mill-2005 ’l hawn), u dan ukoll ikkontribwixxa għal tnaqqis fl-emissjonijiet fiż-żewġ perjodi taż-żmien ikkonċernati; (3) tqabbel l-effett tat-tkabbir għaż-żewġ perjodi meqjusin. Il-PDG kiber bejn l-2005 u l-2008 u dan taffa t-tnaqqis fl-emissjonijiet li wasslu għalih fatturi oħrajn. Għall-kuntrarju, il-PDG naqas matul il-perjodu mill-2008 sal-2012, u dan saħħaħ it-tnaqqis fl-emissjonijiet li wasslu għalih fatturi oħrajn, minbarra r-reċessjoni ekonomika. Figura 8: Dekompożizzjoni aggregata tat-tibdil fl-emissjonijiet totali tas-CO2 li ġejjin mill-kombustjoni tal-fjuwils fossili fl-UE matul il-perjodu mill-2005 sal-2008 u l-perjodu mill-2008 sal-2012. Sors: L-EEA. Din l-analiżi mwettqa mill-Aġenzija Ewropea għall-Ambjent u l-analiżi kontrofattwali tal-Kummissjoni deskritta fid-Dokument ta’ Ħidma tal-Persunal tal-Kummissjoni (SWD) li jakkumpanja dan ir-rapport juru li l-kriżi ekonomika[15] kkontribwixxiet għal inqas minn nofs it-tnaqqis osservat matul il-perjodu mill-2008 sal-2012. 4.4. L-impatt tal-avjazzjoni fuq il-klima globali L-emissjonijiet nazzjonali tal-gassijiet serra mis-settur tal-avjazzjoni fit-28 Stat Membru ilhom jonqsu sa mill-2000 ’l hawn, u fl-2012 kienu jammontaw għall-ekwivalenti ta’ ftit aktar minn 16-il Mt ta’ CO2. Għall-kuntrarju, l-emissjonijiet internazzjonali (tas-CO2 biss) irrappurtati lill-UNFCCC żdiedu u laħqu kważi 135 Mt ta’ CO2 fl-2012 (meta mqabbla ma’ kważi 70 Mt fl-1990). B’mod ġenerali, l-emissjonijiet totali rrappurtati mis-settur tal-avjazzjoni jirrappreżentaw 3.22 % tal-emissjonijiet totali tal-UE rrappurtati fl-2012. L-emissjonijiet tal-ossidi tan-nitroġenu (NOx), l-ajrusols u l-prekursuri tagħhom (in-nugrufun u s-sulfat) u żieda fis-sħab fil-forma ta’ traċċi ta’ kondensazzjoni lineari persistenti u ta’ sħab tat-tip ċirru indott qed jikkontribwixxu wkoll għat-tibdil fil-klima. Matul dawn l-aħħar snin, saru sforzi biex jiġu pprovduti stimi kkwantifikati tal-impatti ta’ fatturi oħrajn minbarra s-CO2 fuq it-tibdil fil-klima minkejja n-nuqqas ta’ dejta ta’ osservazzjoni dwar l-impatti bħat-traċċi ta’ kondensazzjoni u s-sħab tat-tip ċirru indott. Pereżempju, studju parzjalment iffinanzjat mill-proġett integrat “QUANTIFY”[16] tas-sitt Programm Qafas tal-UE pprova jagħmel stima tal-impatti globali tal-avjazzjoni. L-istudju kkonkluda li s-settur tal-avjazzjoni kien jirrappreżenta 3.5 % tal-infurzar antropoġeniku kollu fl-2005, jekk wieħed iħalli barra s-sħab ikkawżat mill-avjazzjoni (l-AIC), jew 4.9 % minnu, jekk wieħed jinkludi s-sħab ikkawżat mill-avjazzjoni (l-AIC). Il-proġett tar-riċerka REACT4C[17], li twettaq fl-2010 sal-2014, investiga l-potenzjal ta’ rotot tat-titjiriet li jkunu ottimizzati għall-klima bħala mezz biex jitnaqqas l-impatt atmosferiku tal-avjazzjoni. Ir-riżultati ta’ din ir-riċerka xjentifika juru li bidliet żgħar biss fir-rotot tat-traffiku tal-ajru diġà jistgħu jwasslu għal tnaqqis ta’ 25 % fl-impatt fuq il-klima, b’żieda ta’ inqas minn 0.5 % tal-ispejjeż operattivi fl-ispejjeż ekonomiċi. 5. L-istat ta’ implimentazzjoni tal-politika tal-Unjoni dwar it-tibdil fil-klima 5.1. Tnaqqis tal-emissjonijiet 5.1.1. Tħejjija tal-qafas dwar il-Klima u l-Enerġija għall-2030 F’Jannar tal-2014, il-Kummissjoni Ewropea ppreżentat qafas politiku li jsawwar il-politiki dwar il-klima u l-enerġija wara l-2020[18]. Dan il-qafas tal-politika ġie kkompletat permezz ta’ Komunikazzjoni dwar l-effiċjenza enerġetika f’Lulju tal-2014[19]. Huwa jistabbilixxi l-elementi ewlenin li ġejjin: · mira vinkolanti ta’ tnaqqis tal-emissjonijiet tal-gassijiet serra fil-livell nazzjonali ta’ 40 % fl-2030 meta mqabbel mal-livell tal-1990, li għandha tintlaħaq permezz ta’ tnaqqis annwali tal-limitu fuq l-emissjonijiet mis-setturi li huma koperti mill-EU ETS ta’ 2.2 % wara l-2020 u permezz ta’ tnaqqis tal-emissjonijiet mis-setturi li mhumiex koperti mill-ETS li għandu jinqasam b’mod ekwu bejn l-Istati Membri fil-forma ta’ miri nazzjonali vinkolanti; · mira fil-livell tal-UE li tintuża mill-inqas 27 % tal-enerġija rinnovabbli fl-UE sal-2030. Dan l-impenn se jintlaħaq permezz ta’ impenji ċari deċiżi mill-Istati Membri nfushom, appoġġjati minn indikaturi u mekkaniżmi eżekuttivi msaħħa fil-livell tal-UE; · mira tal-effiċjenza enerġetika ta’ 30 % għall-2030; · u sistema ġdida ta’ governanza bbażata fuq pjanijiet nazzjonali għal enerġija kompetittiva, sikura u sostenibbli. Bi tweġiba għall-ambjent ġeopolitiku attwali u għad-dipendenza tal-UE fuq l-importazzjonijiet, il-Kummissjoni adottat ukoll Komunikazzjoni li tippreżenta Strateġija ġdida Ewropea għas-Sigurtà tal-Enerġija[20], li ma tistax tiġi sseparata minn mal-qafas dwar il-Klima u l-Enerġija għall-2030. Xi punti ewlenin tagħha huma d-diversifikazzjoni tal-provvisti tal-enerġija esterni, l-immodernizzar tal-infrastruttura tal-enerġija, it-tlestija tas-suq intern tal-enerġija tal-UE u l-iffrankar tal-enerġija. Fil-laqgħa tiegħu ta’ Ottubru tal-2014, il-Kunsill Ewropew laħaq ftehim dwar il-qafas ta’ politika għall-klima u l-enerġija għall-2030, abbażi tal-proposta tal-Kummissjoni[21]. 5.1.2. L-EU ETS Ix-xogħol fuq l-implimentazzjoni wassal biex bdiet b’suċċess it-tielet fażi tal-EU ETS (li se ddum mill-2013 sal-2020). F’termini tal-ambitu tagħha, minbarra s-CO2 mill-biċċa l-kbira tal-installazzjonijiet industrijali, l-ETS issa tkopri wkoll l-ossidu nitruż (N20) mill-produzzjoni tal-aċidu nitriku u ta’ aċidi oħrajn u l-PFCs mill-produzzjoni tal-aluminju. It-tielet fażi tal-EU ETS m’għadhiex tipprovdi limitu individwali għal kull Stat Membru, iżda minflok tipprovdi limitu wieħed għall-UE, l-Islanda, il-Liechtenstein u n-Norveġja. Fl-2013, ġew irkantati madwar 43 % mill-kwoti tal-emissjonijiet (minbarra n-NER 300[22]) u dan il-perċentwali mistenni jiżdied maż-żmien. Mill-2009 ’l hawn, kien hemm dejjem iktar kwoti u krediti internazzjonali żejda disponibbli fis-suq tal-karbonju, u dan wassal għal tnaqqis fil-prezz tal-karbonju. Biex tindirizza dan l-iżbilanċ, il-Kummissjoni pproponiet li tipposponi (“tiffriża”) l-irkant ta’ 900 miljun kwota mis-snin bikrin tat-tielet fażi tal-EU ETS għall-aħħar tal-perjodu ta’ negozjar. “L-iffriżar tal-kwoti” ġie adottat permezz tal-emenda tar-Regolament dwar l-Irkantar fil-25 ta’ Frar 2014. Barra minn hekk, fit-22 ta’ Jannar 2014, il-Kummissjoni adottat proposta leġiżlattiva biex tinħoloq riżerva ta’ stabbiltà tas-suq fil-bidu tar-raba’ perjodu ta’ negozjar fl-2021. Ir-riżerva proposta se tikkumplimenta r-regoli eżistenti. Il-kwoti jitqiegħdu fir-riżerva tal-istabbiltà tas-suq – jiġifieri jitnaqqsu mill-volumi tal-irkant fil-ġejjieni – skont “l-għadd totali ta’ kwoti fiċ-ċirkolazzjoni”. Il-fluss ta’ kwoti lejn ir-riżerva u minnha se jseħħ abbażi ta’ proċess awtomatiku, li jkun ibbażat għalkollox fuq ir-regoli. Fis-settur tal-avjazzjoni, fil-Ħarifa tal-2013, l-Assemblea tal-Organizzazzjoni tal-Avjazzjoni Ċivili Internazzjonali (l-ICAO) laħqet ftehim biex tadotta aġenda definittiva li twassal għal ftehim globali biex jiġu indirizzati l-emissjonijiet mis-settur tal-avjazzjoni. Sa ma jiġu adottati possibbilment regoli internazzjonali, f’Marzu tal-2014, il-Kunsill u l-Parlament Ewropew illimitaw il-kopertura tal-EU ETS għat-titjiriet fiż-Żona Ekonomika Ewropea għall-perjodu mill-2013 sal-2016. 5.1.3. Politiki u miżuri oħrajn Il-Kummissjoni adottat Komunikazzjoni[23] li tistabbilixxi strateġija għall-inklużjoni progressiva tal-emissjonijiet tal-gassijiet serra mit-trasport marittimu fil-politika tal-UE għat-tnaqqis tal-emissjonijiet globali tagħha tal-gassijiet serra. Bħala l-ewwel pass fl-implimentazzjoni ta’ din l-istrateġija, il-Kummissjoni pproponiet Regolament li jistabbilixxi sistema fil-livell tal-UE għall-monitoraġġ, ir-rappurtar u l-verifika tal-emissjonijiet tas-CO2 mill-bastimenti l-kbar li tibda fl-2018. Dal-ħin, il-Parlament u l-Kunsill qed iqisu l-abbozz tar-Regolament. L-implimentazzjoni tal-leġiżlazzjoni li tistabbilixxi miri għall-emissjonijiet tas-CO2 mill-karozzi[24] sal-2021 u mill-vetturi kummerċjali ħfief[25] sal-2020, hija lesta. Il-Kummissjoni approvat sitt eko-innovazzjonijiet li jnaqqsu l-emissjonijiet tas-CO2. Ġiet adottata leġiżlazzjoni ġdida[26] dwar il-gassijiet serra fluworurati, li se tibda tapplika mill-1 ta’ Jannar 2015. Din il-leġiżlazzjoni se tnaqqas l-emissjonijiet tal-gassijiet fluworurati b’żewġ terzi fil-perjodu mill-2015 sal-2030, li jfisser iffrankar totali kumulattiv ta’ ammont li huwa l-ekwivalenti ta’ 1.5 Gt ta’ CO2 sal-2030, u ta’ 5 Gt ta’ CO2 sal-2050 skont l-istimi, meta mqabbel max-xenarju fejn kollox jibqa’ kif inhu. Biex ittaffi l-emissjonijiet tat-tibdil indirett fl-użu tal-art li ġejjin mill-produzzjoni tal-bijofjuwils, il-Kummissjoni pproponiet għadd ta’ emendi għad-Direttiva dwar l-Enerġija Rinnovabbli u għad-Direttiva dwar il-Kwalità tal-Fjuwil (“il-proposta dwar l-ILUC”). Dal-ħin, it-test propost qed jiġi diskuss fl-istituzzjonijiet Ewropej. Fil-kuntest ta’ leġiżlazzjoni li ġiet adottata fl-2013[27], l-Istati Membri bdew jibagħtu r-rapporti tagħhom dwar l-azzjonijiet li qed jieħdu jew li se jieħdu fil-ġejjieni b’rabta mal-LULUCF biex jillimitaw l-emissjonijiet minn dak is-settur jew inaqqsuhom u biex iżommu l-livell tal-assorbimenti f’dak is-settur jew iżiduh. It-taqsima 3 tad-Dokument ta’ Ħidma tal-Persunal tal-Kummissjoni li jakkumpanja dan ir-rapport tagħti lista tal-atti leġiżlattivi adottati dan l-aħħar. 5.2. Adattament għat-tibdil fil-klima Fis-16 ta’ April 2013, il-Kummissjoni adottat l-Istrateġija tal-UE dwar l-Adattament għat-Tibdil fil-Klima li għandha l-għan li tikkontribwixxi għal Ewropa li tiflaħ aktar għat-tibdil fil-klima. Din l-istrateġija tiffoka fuq l-ilħuq ta’ tliet għanijiet ewlenin bl-iżviluppi ewlenin li ġejjin: · Il-promozzjoni ta’ azzjoni min-naħa tal-Istati Membri: Il-Kummissjoni tħeġġeġ lill-Istati Membri jadottaw strateġiji komprensivi ta’ adattament u qed tiżviluppa tabella ta’ valutazzjoni tat-tħejjija għall-adattament. F’Marzu tal-2014, il-Kummissjoni Ewropea nediet l-Inizjattiva tal-Patt tas-Sindki li tinkoraġġixxi lill-bliet jieħdu azzjoni biex jadattaw ruħhom għat-tibdil fil-klima. L-inizjattiva msejħa “Mayors Adapt” (“Is-sindki jadattaw irwieħhom”) għandha l-għan li żżid l-appoġġ għall-attivitajiet lokali, filwaqt li tipprovdi pjattaforma għal aktar involviment u netwerking min-naħa tal-bliet u tqajjem kuxjenza pubblika dwar l-adattament u l-miżuri li huma meħtieġa. Il-Kummissjoni tappoġġa wkoll il-proġetti ta’ adattament, b’mod partikulari permezz tas-sottoprogramm il-ġdid tal-programm “LIFE” dwar l-azzjoni klimatika. · L-integrazzjoni tal-azzjonijiet favur l-adattament fil-politiki tal-UE: l-għan li mill-inqas 20 % tal-baġit tal-Unjoni jiġi allokat għall-għanijiet marbutin mat-tibdil fil-klima jintuża bħala għodda biex jiġi promoss l-adattament. · Il-promozzjoni ta’ teħid tad-deċiżjonijiet b’mod aktar infurmat, b’mod partikulari permezz tal-pjattaforma msejħa “Climate-ADAPT”, li tippermetti l-ġbir u t-tixrid tal-informazzjoni dwar l-adattament fl-UE. Barra minn hekk, il-Kummissjoni qiegħda tlesti strateġija dwar in-nuqqas ta’ għarfien dwar l-adattament li għandha l-għan li tidentifika u tegħleb id-diskrepanzi speċifiċi fl-għarfien settorjali. 5.3. Finanzjament tal-azzjonijiet favur il-klima 5.3.1. Dħul mill-irkantijiet 5.3.1.1. L-użu tad-dħul mill-irkantijiet min-naħa tal-Istati Membri Skont ir-Regolament dwar il-Mekkaniżmu ta’ Monitoraġġ, l-Istati Membri ntalbu jirrappurtaw għall-ewwel darba sal-31 ta’ Lulju 2014 l-ammonti u l-użu tad-dħul iġġenerat mill-irkantar tal-kwoti tal-ETS fl-2013 (ara l- Figura 9 u l-informazzjoni mogħtija fl-Anness, kif ukoll l-informazzjoni iktar iddettaljata mogħtija fid-Dokument ta’ Ħidma tal-Persunal tal-Kummissjoni). Id-dħul totali tal-UE kien ta’ EUR 3.6 biljun. Id-Direttiva dwar l-EU ETS tipprevedi li l-Istati Membri għandhom jużaw mill-inqas 50 % tad-dħul mill-irkantijiet jew l-ammont ekwivalenti għalih f’valur finanzjarju għal skopijiet relatati mal-klima u mal-enerġija. L-Istati Membri kollha rrappurtaw li użaw, jew li beħsiebhom jużaw[28], 50 % jew aktar minn dan id-dħul jew mill-ammont ekwivalenti għalih f’valur finanzjarju għal skopijiet relatati mal-klima u mal-enerġija[29] (87 % bħala medja, li jirrappreżentaw madwar EUR 3 biljun), l-aktar biex jiġu appoġġati l-investimenti fil-livell nazzjonali marbutin mal-klima u mal-enerġija. L-ammonti rrappurtati jirrappreżentaw biss parti mill-infiq totali marbut mal-klima u mal-enerġija fil-baġits tal-Istati Membri. Figura 9: Id-dħul irrappurtat mill-irkantar tal-kwoti tal-EU ETS (f’miljuni ta’ Ewro) fl-2013 u l-parti minn dan id-dħul jew mill-ammont ekwivalenti għalih f’valur finanzjarju użata għal skopijiet relatati mal-klima u mal-enerġija jew prevista li tintuża għal dawn l-iskopijiet * Għall-Italja u l-Greċja ma ntbagħat l-ebda rapport dwar il-qasma bejn l-użu fil-livell nazzjonali u dak fil-livell internazzjonali. Għall-Belġju ma ntbagħat l-ebda tagħrif dwar l-użu tad-dħul mill-irkantijiet. ** Ma ntbagħat l-ebda rapport. Sors: Il-Kummissjoni Ewropea. Xi Stati Membri biss bagħtu informazzjoni dwar il-qsim tal-użu tad-dħul għal kull tip ta’ azzjoni (ara d-Dokument ta’ Ħidma tal-Persunal tal-Kummissjoni). Pereżempju, Franza, ir-Repubblika Ċeka u l-Litwanja jużaw id-dħul kollu tagħhom mill-irkantijiet għal proġetti biex itejbu l-effiċjenza enerġetika tal-bini. Il-Bulgarija, il-Portugall u Spanja jużaw ħafna mid-dħul tagħhom biex jiżviluppaw l-enerġija rinnovabbli. Il-Polonja tuża ħafna mid-dħul tagħha li huwa ddedikat għat-tibdil fil-klima biex tappoġġa l-effiċjenza enerġetika u l-enerġija rinnovabbli. Fil-Ġermanja, id-dħul kollu mill-irkantijiet jintuża għal skopijiet relatati mal-klima u mal-enerġija, u ħafna minn dak id-dħul imur f’fond speċifiku għall-klima u għall-enerġija, li jappoġġa firxa wiesgħa ta’ proġetti. Il-Finlandja talloka d-dħul tagħha mill-irkantijiet għall-attivitajiet ta’ Għajnuna Uffiċjali għall-Iżvilupp, inkluż il-finanzjament tal-ġlieda kontra t-tibdil fil-klima. Ir-Renju Unit juża madwar 15 % mid-dħul tiegħu mill-irkantijiet sabiex jagħti għajnuna finanzjarja lill-familji bi dħul baxx b’rabta mal-ispejjeż tal-enerġija tagħhom. 5.3.1.2. Il-programm NER 300 Il-programm ta’ finanzjament NER 300 huwa mekkaniżmu ta’ appoġġ għall-iżvilupp ta’ teknoloġiji innovattivi tal-enerġija rinnovabbli u għall-proġetti tal-wiri tal-ġbir u l-ħżin tad-diossidu tal-karbonju (CCS). Huwa ffinanzjat mill-irkantar ta’ 300 miljun kwota mir-riżerva tal-installazzjonijiet li daħlu ġodda fis-suq tal-EU ETS. Fil-qafas ta’ dan il-programm tnedew żewġ sejħiet għall-proposti. It-tieni sejħa, li ngħatat f’Lulju tal-2014, ġiet iffinanzjata mill-bejgħ tal-kwoti li kien għad fadal u mill-fondi tal-ewwel sejħa li ma kinux intużaw. Intgħażlu 18-il proġett tal-enerġija rinnovabbli u proġett wieħed tas-CCS u, b’kollox, dawn se jirċievu biljun Euro, li se jiġġenera investimenti privati b’valur totali ta’ kważi EUR 900 miljun. B’kollox, iż-żewġ sejħiet se jipprovdu EUR 2.1 biljun għal 39 proġett (38 fil-qasam tal-enerġija rinnovabbli u proġett wieħed tas-CCS). 5.3.2. L-integrazzjoni tal-politiki dwar il-klima fil-baġit tal-UE 5.3.2.1. Il-qafas finanzjarju pluriennali F’dak li għandu x’jaqsam mal-integrazzjoni tal-azzjoni klimatika fil-baġit tal-UE, l-istituzzjonijiet kollha qablu li mill-inqas 20 % tal-infiq globali previst għall-Qafas Finanzjarju Pluriennali (għall-2014 sal-2020) se jkun relatat mal-klima. Il-kontribut għall-infiq relatat mal-klima fl-2014 u fl-2015 jirrappreżenta kważi 13 % tal-baġit tal-UE għal kull sena. Dan l-ammont mistenni jiżdied mill-baġit tal-2016 ’il quddiem, meta jiġu adottati l-Programmi Operattivi tal-Istati Membri fil-qafas tal-Fondi Ewropej Strutturali u ta’ Investiment u meta tiġi implimentata b’mod sħiħ l-iskema l-ġdida ta’ pagamenti diretti tal-Politika Agrikola Komuni, inklużi l-miżuri ta’ ekoloġizzazzjoni. 5.3.2.2. Ir-riċerka dwar il-klima u l-innovazzjoni f’dan il-qasam Ir-riċerka dwar il-klima kienet waħda mit-temi ewlenin ta’ riċerka tas-Seba’ Programm Kwadru tal-UE (li dam għaddej mill-2007 sal-2013) u tinsab fil-qalba tal-programm il-ġdid tal-UE għar-riċerka u l-innovazzjoni msejjaħ “Orizzont 2020”, li se jdum għaddej mill-2014 sal-2020 u li għandu baġit ta’ EUR 79 biljun. Mill-inqas 35 % tal-baġit tal-programm “Orizzont 2020” mistenni jiġi investit f’għanijiet marbutin mal-klima. Dan jirrappreżenta żieda sinifikanti meta mqabbel mal-istima ta’ EUR 900 miljun li ntefqu fil-kuntest tas-Seba’ Programm Kwadru. Pereżempju, l-Isfida Soċjetali tal-programm “Orizzont 2020” imsejħa “L-azzjoni klimatika, l-ambjent, l-effiċjenza fir-riżorsi u l-materja prima” (li għandha baġit ta’ madwar EUR 3 biljun), tappoġġa proġetti tar-riċerka u l-innovazzjoni marbutin mal-mitigazzjoni. Dawn il-proġetti għandhom l-għan li janalizzaw u jtaffu l-pressjoni fuq l-ambjent (l-oċeani, l-atmosfera u l-ekosistemi) u li jtejbu l-fehim dwar it-tibdil fil-klima. Barra minn hekk, l-azzjonijiet tar-riċerka se jiffukaw fuq il-valutazzjoni tal-impatti, il-vulnerabbiltajiet u s-soluzzjonijiet għall-adattament għat-tibdil fil-klima, fuq l-iżvilupp ta’ strateġiji għat-tnaqqis tar-riskju ta’ diżastri u fuq l-istimular tal-bidla għal soċjetà u ekonomija b’livell baxx ta’ emissjonijiet tal-karbonju. Il-mitigazzjoni tat-tibdil fil-klima u l-adattament għal dan it-tibdil huma fatturi importanti li jitqiesu wkoll fl-ipprogrammar tar-riċerka u tal-innovazzjoni fl-Isfidi Soċjetali l-oħrajn kollha, b’mod partikulari fis-setturi tat-trasport, tal-enerġija, tal-bijoekonomija, tal-ikel u tal-agrikoltura, u fil-pilastru msejjaħ “it-tmexxija industrijali”. 5.3.2.3. Appoġġ għall-pajjiżi li qed jiżviluppaw B’sehem ta’ 51 % tal-għajnuna uffiċjali għall-iżvilupp (ODA) allokata għat-tibdil fil-klima mid-donaturi kollha li jirrappurtaw lill-OECD, l-UE u l-Istati Membri tagħha kienu l-akbar kontributur kemm għall-għajnuna uffiċjali għall-iżvilupp marbuta mal-mitigazzjoni kif ukoll għal dik marbuta mal-adattament matul il-perjodu mill-2010 sal-2012. Bħala parti mill-impenn ta’ finanzjament rapidu mill-pajjiżi żviluppati li jammonta għal USD 30 biljun, l-UE u l-Istati Membri tagħha ssodisfaw l-impenn tagħhom billi allokaw EUR 7.34 biljun għall-finanzjament rapidu matul dak il-perjodu. Wara li ntemm il-perjodu tal-finanzjament rapidu, l-UE u l-Istati Membri tagħha komplew jagħtu appoġġ finanzjarju lill-pajjiżi li qed jiżviluppaw fil-ġlieda kontra t-tibdil fil-klima, fid-dawl tal-mira tal-pajjiżi żviluppati li flimkien jiġbru USD 100 biljun fis-sena sal-2020 minn diversi sorsi. Fil-Konferenza ta’ Doha dwar it-Tibdil fil-Klima, li saret f’Diċembru tal-2012, l-UE u għadd ta’ Stati Membri ħabbru li se jagħtu kontribuzzjonijiet finanzjarji volontarji lill-pajjiżi li qed jiżviluppaw għall-ġlieda kontra t-tibdil fil-klima. B’kollox huma mistennija jagħtu iktar minn EUR 5.5 biljun. Valutazzjoni inizjali turi li dan l-ammont kien fi triqtu biex jingħata fl-2013[30]. Fl-2013, l-Istati Membri bagħtu lill-Kummissjoni Ewropea l-ewwel rapporti annwali tagħhom dwar l-appoġġ finanzjarju u teknoloġiku li huma pprovdew lill-pajjiżi li qed jiżviluppaw skont l-Artikolu 16 tar-Regolament dwar il-Mekkaniżmu ta’ Monitoraġġ, b’informazzjoni għall-2011 u l-2012. It-tabelli mogħtija fid-Dokument ta’ Ħidma tal-Persunal tal-Kummissjoni juru l-appoġġ finanzjarju totali li l-UE u l-Istati Membri tagħha taw lill-pajjiżi li qed jiżviluppaw (fl-2011 sal-2012) għall-ġlieda kontra t-tibdil fil-klima, għal kull tip ta’ strument. 6. Is-sitwazzjoni fil-pajjiżi kandidati u fil-pajjiżi li huma kandidati potenzjali tal-Unjoni 6.1. Il-pajjiżi kandidati tal-UE (l-Albanija, l-Islanda, it-Turkija, dik li kienet ir-Repubblika Jugoslava tal-Maċedonja, il-Montenegro u s-Serbja) L-Albanija hija Parti li mhix inkluża fl-Anness I. Skont l-aħħar Komunikazzjoni Nazzjonali tagħha tal-2009, l-emissjonijiet tal-Albanija naqsu b’70 % bejn l-1990 u l-2000. L-Islanda hija Parti inkluża fl-Anness I li laħqet il-mira individwali tagħha għall-ewwel perjodu ta’ impenn[31]. Għat-tieni perjodu ta’ impenn, l-Islanda, l-UE u l-Istati Membri tagħha se jintrabtu b’impenn konġunt għat-tnaqqis tal-emissjonijiet (ara t-taqsima 2.1). L-emissjonijiet tal-gassijiet serra tat-Turkija (minbarra dawk mil-LULUCF) żdiedu b’133 % bejn l-1990 u l-2012 u bi 3.7 % bejn l-2011 u l-2012. Għalkemm it-Turkija hija Parti inkluża fl-Anness I, hija m’għandha l-ebda mira taħt l-ewwel u t-tieni perjodu ta’ impenn tal-Protokoll ta’ Kjoto. Dik li kienet ir-Repubblika Jugoslava tal-Maċedonja hija Parti li mhix inkluża fl-Anness I. Hija pprovdiet it-tielet Komunikazzjoni Nazzjonali tagħha lill-UNFCCC f’Marzu tal-2014. Skont dan id-dokument, l-emissjonijiet totali tal-gassijiet serra tagħha naqsu bi 22 % bejn l-1990 u l-2009. Fil-Montenegro, li wkoll huwa Parti tal-Konvenzjoni li mhix inkluża fl-Anness I, l-emissjonijiet totali tal-gassijiet serra (minbarra dawk mil-LULUCF) żdiedu b’madwar 4.9 % bejn l-1990 u l-2003. Għas-Serbja m’hemm l-ebda informazzjoni riċenti disponibbli dwar l-inventarji tal-emissjonijiet tal-gassijiet serra. 6.2. Il-pajjiżi li huma kandidati potenzjali tal-UE (il-Bosnja-Ħerzegovina u l-Kosovo*) Il-Bosnja-Ħerzegovina bagħtet it-tieni Komunikazzjoni Nazzjonali tagħha f’Novembru tal-2013. Bejn l-1991 u l-2001, l-emissjonijiet totali tal-Bosnja-Ħerzegovina naqsu bi 48 %. Għall-Kosovo m’hemm l-ebda dejta disponibbli. [1] Skont l-inventarju mressaq fl-2014 li jipprovdi dejta dwar l-emissjonijiet tal-gassijiet serra sal-2012. Sakemm ma jintqalx mod ieħor, id-dejta kollha dwar l-emissjonijiet tal-gassijiet serra hija bbażata fuq il-Linji Gwida Riveduti tal-IPCC tal-1996 u hija kkalkulata permezz tal-potenzjal tat-tisħin globali mit-Tieni Rapport ta’ Valutazzjoni tal-IPCC. [2] Għal ħafna Stati Membri, dan għadu ma jinkludix l-effetti mistennija tad-Direttiva dwar l-Effiċjenza Enerġetika u għadu ma jassumix implimentazzjoni sħiħa tal-pakkett dwar il-Klima u l-Enerġija. [3] Id-dejta approssimata tal-emissjonijiet tal-2013 hija stimi miġbura mill-EEA fl-inventarju approssimat tal-gassijiet serra fl-UE għall-2013. [4] Dan l-aħħar, il-Lussemburgu ħareġ l-istimi tiegħu stess u skont dawn, l-emissjonijiet tiegħu koperti mill-ESD kienu 1.61 % inqas mill-mira stabbilita fl-ESD għall-2013. [5] Ara l-analiżi li wettqet l-Aġenzija Ewropea għall-Ambjent, mogħtija fit-taqsima 4.3 t’hawn taħt. [6] L-ambitu tal-pakkett huwa differenti mill-ambitu tal-Protokoll ta’ Kjoto. Dan jinkludi l-avjazzjoni internazzjonali iżda jeskludi l-LULUCF u l-emissjonijiet tat-trifluworur tan-nitroġenu NF3. [7] Għal ħafna mill-Istati Membri, dan it-tbassir tressaq fl-2013. L-Istati Membri li ġejjin bagħtu tbassir aġġornat fl-2014 fuq bażi volontarja: Ċipru, l-Irlanda, il-Litwanja, il-Lussemburgu, il-Polonja u r-Rumanija. Is-sottomissjonijiet tal-Istati Membri ġew iċċekkjati għall-kwalità, imtlew fejn kien għadhom vojta u ġew aġġustati fejn meħtieġ mill-EEA. Għal diversi Stati Membri kellha ssir stima tas-sehem tal-emissjonijiet li mhumiex koperti mill-ETS. Għall-mili tal-partijiet vojta u l-istima tal-qasma bejn l-emissjonijiet mis-setturi koperti mill-ETS u dawk minn setturi li mhumiex koperti minnha, intużat dejta mit-tbassir tal-“linja bażi bil-miżuri adottati” tal-politika tal-UE dwar il-klima għall-2013 ibbażata fuq il-mudelli PRIMES u GAINS. Dan it-tbassir intuża wkoll bħala analiżi tas-sensittività fl-ewwel Rapport ta’ kull sentejn tal-UE [SWD(2014)1]. [8] Id-dejta approssimata tal-emissjonijiet tal-2013 hija stimi miġbura mill-EEA fl-inventarju approssimat tal-gassijiet serra fl-UE għall-2013 ibbażata fuq dejta li l-Istati Membri bagħtu sal-31 ta’ Lulju 2014. Id-dejta tal-emissjonijiet finali se tkun disponibbli fl-2015 bl-użu tal-metodoloġija l-ġdida tal-IPCC tal-2006 dwar l-inventarji. [9] Dejta kkalkulata permezz tal-potenzjal tat-tisħin globali mir-Raba’ Rapport ta’ Valutazzjoni tal-IPCC. [10] L-emissjonijiet tas-sena bażi tal-ESD huma kkalkulati għal kull Stat Membru sabiex ikunu konsistenti kemm mal-miri relattivi kif ukoll ma’ dawk assoluti tal-ESD għall-2020. [11] Malta u Ċipru m’għandhom l-ebda mira fil-qafas tal-ewwel perjodu ta’ impenn. [12] Studju tal-EEA tal-2014 imsejjaħ “Why did GHG emissions decrease in the EU between 1990 and 2012?” (“Għaliex naqsu l-emissjonijiet tal-gassijiet serra fl-UE bejn l-1990 u l-2012?”) li jinsab fis-sit tal-internet li ġej: http://www.eea.europa.eu/publications/why-are-greenhouse-gases-decreasing. [13] Il-konsum tal-enerġija primarja għal kull unità tal-PDG. [14] Is-CO2 għall-enerġija primarja mill-fjuwils fossili. [15] Irrappreżentata mill-fattur ta’ dekompożizzjoni msejjaħ “Il-PDG per capita” fil-Figura 8. [16] http://www.pa.op.dlr.de/quantify/. [17] Il-proġett tas-Seba’ Programm Kwadru msejjaħ “Reducing Emissions from Aviation by Changing Trajectories for the benefit of Climate” (“Innaqqsu l-emissjonijiet mis-settur tal-avjazzjoni billi nibdlu r-rotot tat-titjiriet għall-benefiċċju tal-klima” (mill-2010 sal-2014). [18] COM(2014) 15. [19] COM(2014) 520. [20] COM(2014) 330. [21] Ara l-konklużjonijiet tal-Kunsill Ewropew (fis-sit tal-internet li ġej: http://www.european-council.europa.eu/council-meetings/conclusions?lang=mt). [22] Ara t-Taqsima 5.3.1.2. [23] COM(2013) 479. [24] Ir-Regolament (KE) Nru 443/2009. [25] Ir-Regolament (UE) Nru 510/2011. [26] Ir-Regolament (UE) Nru 517/2014. [27] Id-Deċiżjoni Nru 529/2013/UE tal-Parlament Ewropew u tal-Kunsill. [28] Ċerti Stati Membri beħsiebhom jużaw mill-inqas 50 % tad-dħul mill-irkantijiet għal skopijiet relatati mal-klima. Madankollu, id-dħul miġbur fl-2013 għadu ma ġiex allokat u se jiġi rrappurtat fis-snin li ġejjin (dan hu l-każ, pereżempju, fil-Finlandja, il-Latvja u s-Slovakkja). [29] Skont l-informazzjoni li bagħtu l-Awstrija, id-Danimarka, l-Irlanda, il-Pajjiżi l-Baxxi u r-Renju Unit, id-dħul mill-irkantijiet fihom mhuwiex allokat għall-baġit nazzjonali tagħhom u għalhekk dan ma jistax jiġi allokat direttament għal skopijiet speċifiċi. Id-dejta rrappurtata tirreferi biss għal xi eżempji li jkopru parti żgħira mill-infiq kollu marbut mal-klima. [30] Ara s-sit tal-internet li ġej: http://ec.europa.eu/clima/policies/finance/documentation_en.htm. Ta’ kull sena, sat-30 ta’ Settembru, l-Istati Membri se jibagħtu lill-Kummissjoni Ewropea l-informazzjoni dwar l-appoġġ finanzjarju u teknoloġiku mogħti lill-pajjiżi li qed jiżviluppaw. [31] Bħala medja, fl-ewwel perjodu ta’ impenn, l-Islanda kellha tillimita ż-żieda fl-emissjonijiet tagħha għal inqas minn 10 %. L-emissjonijiet naqsu b’medja ta’ 2 % matul dan il-perjodu. * Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u mal-Opinjoni tal-QIĠ dwar id-dikjarazzjoni tal-indipendenza tal-Kosovo. Tabella 1: Id-dħul irrappurtat mill-irkantar tal-kwoti tal-EU ETS (f’miljuni ta’ Ewro) fl-2013 u l-parti minn dan id-dħul jew mill-ammont ekwivalenti għalih f’valur finanzjarju użata għal skopijiet relatati mal-klima u mal-enerġija jew prevista li tintuża għal dawn l-iskopijiet Pajjiż || Id-dħul totali rrappurtat mill-irkantar tal-kwoti (f’miljuni ta’ Ewro) || Id-dħul użat għal skopijiet relatati mal-klima u mal-enerġija jew previst li jintuża għal dawn l-iskopijiet (fil-livell nazzjonali u internazzjonali) || Il-parti użata għal skopijiet relatati mal-klima u mal-enerġija jew prevista li tintuża għal dawn l-iskopijiet Il-Ġermanja || 790.3 || 790.3 || 100 % Ir-Renju Unit (*) || 485.4 || 485.4 || 100 % L-Italja || 385.9 || 192.9 || 50 % Spanja || 346.1 || 346.1 || 100 % Il-Polonja || 244.0 || 128.7 || 50 % Franza || 219.2 || 219.2 || 100 % Il-Greċja || 147.6 || 147.6 || 100 % Il-Pajjiżi l-Baxxi || 134.2 || 134.2 || 100 % Ir-Rumanija || 122.7 || 91.2 || 74 % Il-Belġju || 115.0 || Tagħrif mhux ipprovdut || Tagħrif mhux ipprovdut Ir-Repubblika Ċeka || 80.7 || 73.2 || 91 % Il-Portugall || 72.8 || 70.4 || 100 % Il-Finlandja (**) || 67.0 || 33.5 || 50 % Is-Slovakkja (***) || 61.7 || 61.7 || 100 % Id-Danimarka || 56.0 || 28.0 || 50 % L-Awstrija || 55.8 || 29.9 || 66 % Il-Bulgarija || 52.6 || 51.3 || 97 % L-Irlanda || 41.7 || 41.7 || 100 % L-Isvezja || 35.7 || 17.9 || 50 % L-Ungerija || 34.6 || 17.3 || 50 % Il-Litwanja || 20.0 || 20.0 || 100 % L-Estonja || 18.1 || 9.0 || 50 % Is-Slovenja || 17.7 || 8.9 || 50 % Il-Latvja (***) || 10.8 || 10.8 || 100 % Il-Lussemburgu || 5.0 || 2.5 || 50 % Malta || 4.5 || 2.9 || 64 % Il-Kroazja || 0 || 0 || Ċipru || Ma ntbagħat l-ebda rapport || || Għadd totali || 3635.1 (****) || 3052.1 || 87 % (*****) (*) Id-dejta li bagħat ir-Renju Unit tinkludi l-irkantar bikri tal-kwoti tat-tielet fażi tal-EU ETS fl-2012. (**) Bħalissa, il-Finlandja talloka d-dħul kollu tagħha mill-irkantijiet għall-attivitajiet ta’ Għajnuna Uffiċjali għall-Iżvilupp, inkluż il-finanzjament tal-ġlieda kontra t-tibdil fil-klima, li se jammonta għal 50 % ta’ dan id-dħul. Matul is-sena tar-rappurtar, il-Finlandja allokat madwar EUR 7 miljun mid-dħul tagħha, li minnhom EUR 2 miljun intużaw għal skopijiet internazzjonali relatati mal-klima u mal-enerġija. L-użu tad-dħul li għad fadal se jiġi rrappurtat fis-snin li ġejjin. (***) Dawn l-ammonti jinkludu dħul li l-Latvja u s-Slovakkja beħsiebhom jużaw għal skopijiet relatati mal-klima permezz ta’ strument finanzjarju ġdid li se jiġi ffinanzjat direttament mid-dħul mill-irkantijiet. (****) Dan l-ammont ma jinkludix id-dħul ta’ Ċipru (li ma bagħat l-ebda rapport). (*****) Dan l-ammont ma jinkludix iċ-ċifra għall-Belġju (li ma bagħatx iċ-ċifra għall-parti mid-dħul tiegħu użata għal skopijiet relatati mal-klima u mal-enerġija) u għal Ċipru. Sors: Il-Kummissjoni Ewropea.